Sakari Löytty

Sakari Löytty (s. 1959 Onandjokwe, Namibia) on tamperelainen laulaja-lauluntekijä, rumpali, etnomusikologi, musiikin tohtori, kirjailija ja lähetystyöntekijä. Hän oli Q.Stone-yhtyeen jäsen. Hän työskenteli Suomen Lähetysseurassa kulttuurirajat ylittävän työn projektipäällikkönä. Löytty on toiminut 1. tammikuuta 2014 alkaen Tampereen hiippakunnan kansainvälisen työn hiippakuntasihteerinä.

Tausta ja koulutus
Löytyn vanhemmat, teologian tohtori Seppo Löytty ja teologian kandidaatti Kirsti Löytty toimivat Lounais-Afrikassa Suomen Lähetysseuran lähetystyöntekijöinä vuosien 1956 ja 1968 välillä. Afrikkaan lähtiessä perheessä oli yksi lapsi, Jaakko. Sakari syntyi perheen kolmantena lapsena 1959, ja häntä seurasivat vielä Mikko ja Olli. Löytty aloitti koulunsa Swakopmundin suomalaisessa koulussa vuonna 1966 ja kävi kansakoulun 1. ja 2. luokan siellä ennen perheen pysyvää paluuta kotimaahan.Seppänen 2012, s. 158–161.

Myöhemmin Löytty opiskeli Sibelius-Akatemiassa rumpujen soittoa valmistuen musiikin maisteriksi. Myöhemmin hän opiskeli Namibian yliopistossa Windhoekissa valmistuen nimikkeellä Master of Arts (joka vastaa filosofian maisterin tutkintoa). Vuonna 2012 hän väitteli Sibelius-Akatemiassa tohtoriksi.

Muusikonura
Löytyn perhe asettui vuonna 1968 Ylöjärvelle, ja kolme veljeksistä eli Jaakko, Mikko ja Sakari saivat kosketuksen Tampereen populaarimusiikin kenttään sekä gospel-musiikkiin, joka tuolloin oli Suomessa vielä lapsenkengissä ja jota ei vielä edes osattu kutsua nimellä gospel.

Löytyn veljistä Jaakko aloitti musiikillisen toimintansa ensin. Hän kierteli 1970-luvun alkupuolella maata vaimonsa Kaija Pispan kanssa, ja pian myös Sakari Löytty liittyi heidän mukaansa soittaen banjoa sekä erilaisia rytmisoittimia. Rumpujen soiton hän aloitti näihin aikoihin. Hän soitti näitä instrumentteja jo Jaakko Löytyn ensimmäisellä levyllä Asioita joista vaietaan (1974).

Eräs varhaisista bändiprojekteista oli Tram, joka soitti progressiivista rockia. Sen jäseninä olivat Löytty, Tarvo Laakso, Jouko Laivuori ja Ari Palomäki.

Neljän vuosikymmenen aikana Sakari Löytty on soittanut useimmilla veljensä Jaakon levyillä ja myös lukuisten muiden artistien levyillä.

Q.Stone
1980-luvulla Jaakko Löytty alkoi tehdä yhteistyötä Heikki Silvennoisen kanssa, ja pian ryhmä Silvennoinen–Sakari Löytty–Mikko Löytty nähtiin lavalla ja levyillä erilaisissa yhteyksissä, mm. Outi Terhon kanssa. Nämä kolme soittivat ensin yhtyeessä Frendz, ja kun he ryhtyivät soittamaan yhdessä Mikko Kuustosen kanssa, syntyi Q.Stone -yhtye.

Q.Stone soitti englanninkielistä bluesrockia ja on levyttänyt neljä albumia.

Alkuvuosinaan Q.Stone keikkaili Ruotsissa ja muissa Pohjoismaissa sekä Keski-Euroopassa. Yhteiskiertueita tehtiin mm. John Mayall & The Bluesbreakersin, Larry Normanin sekä Earth, Wind & Fire –yhtyeen laulusolistin Philip Baileyn kanssa.

Q.Stonen toiminta hiipui 1990-luvulla Kuustosen keskityttyä enemmän soolouraansa ja Silvennoisen taas ryhdyttyä TV-ryhmä Kummelin jäseneksi.

Kesällä 2013 Q.Stone teki paluun, soitti eri festivaaleilla, ja julkaisi kokoomalevyn The Thrill Is Back, jolla on myös muutama uusi raita.

Työskentely Namibiassa ja väitöskirja
Vuosien 1998 ja 2010 välillä Löytty työskenteli Namibiassa Suomen Lähetysseuran työntekijänä.

Löytyn tehtävänä Namibiassa oli kehittää paikallisen kirkon, Namibian evankelisluterilainen kirkon ELCINin liturgista ja kirkkomusiikkia.

Jonkinlaisena ongelmana oli ollut se, että suomalaiset lähetystyöntekijät olivat pitäneet paikallista musiikkiperinnettä pakanallisena ja siten sellaisena, joka ei sovellu kirkon käyttöön. Löytty tutki pohjoisnamibialaista musiikkikulttuuria sekä alkuperäismusiikkien ja eurooppalaisten lähetystyöntekijöiden mukanaan tuoman musiikin kohtaamista ja tästä kummunneita uusia musiikkilajeja. Löytyn väitöskirjan olettamuksena on, että “paikallinen kulttuurinen musiikki tarjoaa edelleen elävän lähteen luotaessa uutta liturgista musiikkia Namibiassa”.

Löytty sanoo itse väitöskirjastaan seuraavaa:

Löytyn väitöstilaisuus oli 28. huhtikuuta 2012 Sibelius-Akatemiassa.

Muu kirjallinen tuotanto
Kirjassaan Epongo. Kulttuurien kulkumies (2009) Löytty piirtää kuvaa suomalaisen lähetystyön 140 vuoden historiasta Namibiassa, sen periaatteista ja tuloksista, sekä tuon maan elämästä niinä vuosina, jolloin hän uudelleen asui siellä.

Työ Suomen Lähetysseurassa
Löytty on toiminut Suomen Lähetysseurassa kulttuurirajat ylittävän työn projektipäällikkönä. Tämä projekti tuotti mm. seuraavat teokset:

Maailmojen messu
Palmu ja omenapuu

Maailmojen messun tavoitteena on kehittää mm. monikulttuurista jumalanpalveluselämää, ja Palmussa ja omenapuussa, jossa toisena tekijänä on näyttelijä Antti Sevanto, käsitellään maahanmuuttajien kokemuksia ja pohditaan kulttuurirajat ylittävää kohtaamista.

 Tampereen hiippakunnassa 
Löytty on toiminut 1. tammikuuta 2014 alkaen Tampereen hiippakunnan kansainvälisen työn hiippakuntasihteerinä.

Diskografiaa
Jaakko Löytyn levyillä (valikoima)
Asioita joista vaietaan (Kirkon nuorisotyön keskus, 1974)
Toisen päivän iltana. (Just Records, 1982).
Laulu yhteisestä leivästä. (Just Records, 1984).
Hawash. (Just Records, 1984).
Vielä mä toivon. Matkamiehen iltarukous. (Profile Records, 1990).
Helsinki — Dakar: I’ve lost my way (Profile Records, 1991).
Norsunmaitoa. (Profile Records, 1995).

Muiden artistien levyillä
Tarvo Laakso
Huuhkain (Touch, 1979)
Taivasalla (Confirma,1980)
Sähköpaimen (Confirma, 1981)
Aamun avaus (Confirma, 1997)
Jukka Syrenius Band
The Cat with a Hat (Touch Records, 1986)
Outi Terho
Muukalaisuuden maja (Just Records, 1984)
Heikki Silvennoinen
Mature and Cool (Warner Music Finland, 1992)
Pepe Ahlqvist & Tumbleweed
Boogie Thing (Bluelight records, 1996)
All Night Boogie (Bluelight records, 1997)
Dave Lindholm
Just (Ranka recordings, 1998)

Q.Stone
Q.Stone (1988)
Pink on Blue (1990)
Q.Stone III (1992)
No Substitute (1993)
The Thrill Is Back (2013, kokoomalevy)

Soolodiskografia
Sakari Löytty on julkaissut kolme soololevyä:

Nöyrä nuoli (2003, Profile Records)
Välillä (2008, Rainmaker)
Tasanko? (2013, Rainmaker)

Kirjallinen tuotanto
Epongo. Kulttuurien kulkumies. Helsinki: Suomen Lähetysseura, 2009.
People’s Church — People’s Music: Contextualization of Liturgical Music in an African Church. Sibelius-Akatemia: Tohtorintutkinnon kirjallinen työ. 2012.

 Lähteet 

Luokka:Suomalaiset rumpalit
Luokka:Suomalaiset laulaja-lauluntekijät
Luokka: Vuonna 1959 syntyneet
Luokka:Elävät henkilöt
Luokka:Suomen Lähetysseuran lähetystyöntekijät